ເດັກຍິງທາລົກຈີນ ທີ່ຖືກລົດຕຳ ເສຍຊີວິດແລ້ວ
ເດັກທາລົກຈີນ ອາຍຸ 2 ຂວບ ທີ່ຖືກລົດຕຳແລະປ່ອຍໃຫ້ ນອນເຈັບຢູ່ຂ້າງຖະໜົນ ໂດຍບໍ່ມີຜູ້ໃດເອົາຫົວຊາ ເມື່ອ ນຶ່ງອາທິດກ່ອນ ເສຍຊີວິດແລ້ວ ໃນເຊົ້າມື້ນີ້.
ເດັກຍິງຈີນອາຍຸ 2 ປີຄົນນຶ່ງ ທີ່ຖືກລົດ 2 ຄັນຕຳແລະບໍ່ໄດ້ຮັບການເອົາຫົວຊາຈາກຜູ້ຄົນ ທີ່ຍ່າງຜ່ານໄປມາ ໃນຂະນະທີ່ນາງນອນເຈັບຢູ່ນັ້ນ ໄດ້ເສຍຊີວິດແລ້ວ ນຶ່ງອາທິດຫຼັງຈາກ ໄດ້ເກີດອຸບັດຕິເຫດທີ່ໄດ້ກໍ່ໃຫ້ເກີດມີຄວາມໂກດແຄ້ນແລະການອະພິປາຍຖົກຖຽງຂອງຜູ້ ຄົນກ່ຽວກັບເລື່ອງສິນທຳຢູ່ໃນວັດທະນະທຳຂອງຈີນ ໂຮງໝໍແຫ່ງນຶ່ງໃນແຂວງກວ້າງຕຸ້ງ ທີ່ໃຫ້ການປິ່ນປົວພະຍາບານເດັກຍິງ ທີ່ຮູ້ກັນໃນນາມ Yue Yue ນັ້ນກ່າວວ່ານາງໄດ້ເສຍຊີວິດແລ້ວໃນຕອນເຊົ້າຂອງວັນສຸກມື້ນີ້ຍ້ອນສະໝອງ ແລະອະໄວຍະວະລົ້ມແຫຼວບໍ່ເຮັດວຽກ ໂທລະພາບວົງຈອນປິດ ທີ່ບັນທຶກພາບອຸບັດຕິເຫດ ທີ່ໄດ້ນຳມາອອກອາກາດທາງໂທລະ ພາບແລະອອກຂ່າວທາງອິນເຕີແນັດນັ້ນສະແດງໃຫ້ເຫັນວ່າ ມີຜູ້ຄົນຍ່າງຫຼືຂີ່ລົດຖີບຜ່ານ ໄປມາຢ່າງນ້ອຍ 18 ຄົນ ໃນເສັ້ນທາງທີ່ແອອັດໄປດ້ວຍຜູ້ຄົນຢູ່ຕະຫຼາດແຫ່ງນຶ່ງໃນເມືອງ Foshan ທາງພາກໃຕ້ຂອງຈີນ ແຕ່ປາກົດວ່າບໍ່ມີຄົນໃດໄດ້ຢຸດຊ່ອຍນາງ ຕຳຫຼວດໄດ້ຕິດຕາມແລະຈັບຄົນຂັບລົດທັງສອງທີ່ຕຳເດັກຍິງຄົນນີ້ໄດ້ແລ້ວ ເວັບໄຊທ໌ຂອງສື່ມວນຊົນແລະຕາໜ່າງສື່ສັງຄົມຂອງຈີນ ແມ່ນເຕັມໄປດ້ວຍຜູ້ຄົນທີ່ເຂົ້າໄປ ສະແດງຄວາມເສຍໃຈແລະຄວາມໂກດແຄ້ນກ່ຽວກັບການເສຍຊີວິດຂອງນາງ ພວກນັກວິເຄາະທາງອິນເຕີແນັດຫຼາຍໆຄົນເວົ້າວ່າ ຈີນໄດ້ກາຍເປັນປະເທດທີ່ບໍ່ມີີຄວາມ ເມດຕາກາລຸນາອີກແລ້ວ ໃນຂະນະທີ່ປະເທດດັ່ງກ່າວ ພວມເຄື່ອນໄຫວຢ່າງວ່ອງໄວໄປສູ່ ຄວາມຈະເລີນຮຸ່ງເຮືອງທາງດ້ານເສດຖະກິດນັ້ນ